Staatshospitale skort nie-noodsaaklike operasies op(Argieffoto: pixabay) Die Gautengse gesondheidsdepartement sê hy het bykomende maatreëls getref om die verspreiding van Covid-19 te probeer stuit. Alle nie-noodsaaklike operasies is gekanselleer en geskeduleerde operasies wat hoë sorg benodig moet uitgestel word om chirurgiese kapasiteit te behou, het die Kwara Kekana, woordvoerder van die departement, Sondag gesê. Die departement het ook al sy jaarlikse gesondheidsorgsaamtrekke opgeskort. Die getal buite-pasiënte by staatsinstellings word verminder en pasiënte moet voortaan afsprake maak. ŉ Afsonderlike afdeling vir pasiënte met verkouesimptome sal ingerig word en die dienste van Thuthuzela-gesondheidsorgsentrums word uitgebrei. Dié sentrums sal voortaan ook forensiese dienste verskaf, het Kekana gesê. Die getal chroniese pasiënte wat aan die gesentraliseerde stelsel vir die uitgee van medisyne gekoppel is, sal verhoog word en pasiënte sal voortaan van medisyne vir drie maande voorsien word. Hulle sal ook herhalingsvoorskrifte vir ses maande ontvang. Pasiënte word aangemoedig om die Pele-houers vir die afhaal van medisyne te gebruik. Met dié stelsel word medisyne in ŉ geslote houer gebêre en ŉ pasiënt sluit dit met ŉ spesifieke kode oop. Kekana sê strenger beperkings op besoektye geld voortaan ook. “Slegs twee mense sal by ŉ pasiënt toegelaat word en die besoek mag nie 15 minute oorskry nie.” Die nuwe regulasies het die afgelope week reeds in werking getree.